Na podlagi drugega odstavka 5. člena Pravilnika o bivanju v dijaških domovih ( (Uradni list RS, št. 30/18, 70/19, 92/22 in 114/22 – popr.), minister za vzgojo in izobraževanje sprejme

**SKLEP**

**o številu točk za posamezna merila za izbiro kandidatov v primeru omejitve vpisa v vzgojni program za dijaške domove**

1. točka

Ta sklep določa število točk za posamezna merila za izbiro kandidatov v primeru omejitve vpisa v vzgojni program za dijaške domove, ki so določena z zakonom, ki ureja gimnazijsko izobraževanje, in zakonom, ki ureja poklicno in strokovno izobraževanje.

2. točka

Merila so naslednja in se točkujejo:

* Oddaljenost šole (naslov) od kraja bivanja (naslov):

- točkuje se oddaljenost nad 25 km, in sicer tako, da je število točk enako številu kilometrov. Zbrati je mogoče največ 100 točk. Za izračun razdalj, ki ga izvede dijaški dom, se uporablja najkrajša pot z avtom v daljinomeru <http://zemljevid.najdi.si>, ob upoštevanju, da gre za javne in asfaltirane ceste, ki so v takem stanju, da se po njih cestni promet lahko normalno odvija v vseh vremenskih razmerah;

- če se kandidat vključuje v dijaški dom zaradi vpisa v šolo, ki edina v Republiki Sloveniji izvaja izobraževalni program v letniku, v katerega se kandidat vpisuje, se k točkam, zbranim iz prejšnje alineje, doda 100 točk.

* Oddaljenost šole od dijaškega doma\*:

|  |  |
| --- | --- |
| Oddaljenost šole od dijaškega doma | Število točk |
| dejavnost doma je v sklopu šole, ne glede na lokacijo | 150 |
| do 1 km | 100 |
| več kot 1 km do 2 km | 50 |
| več kot 2 km do 3 km | 30 |
| več kot 3 km do 4 km | 20 |

*\*če je v kraju več dijaških domov*

* Istočasno bivanje sorojenca v dijaškem domu:

- če v dijaškem domu že bivajo sorojenci, 150 točk;

- če se v dijaški dom sočasno vključuje več sorojencev se pri merilu oddaljenosti šole od dijaškega doma, za vsakega sorojenca upošteva število točk tistega sorojenca, ki je po tem merilu dobil največ točk.

Kandidat lahko po vseh merilih skupaj zbere največ 400 točk. Prednost pri vpisu v dijaški dom imajo kandidati z večjim številom točk.

Če ima po merilih iz te točke več kandidatov za vpis v dijaški dom enako število točk, se kandidati razvrstijo na prednostni seznam glede na prilagojenost dijaškega doma izobraževalnemu programu, po katerem se kandidat izobražuje.

3. točka

Z dnem uveljavitve tega sklepa preneha veljati Sklep o številu točk za posamezna merila v postopku izbire kandidatov ob omejitvi vpisa v vzgojni program za dijaške domove, številka 6036-169/2018/1, z dne 14. 5. 2018.

4. točka

Ta sklep začne veljati naslednji dan po izdaji in se objavi na spletni strani Ministrstva za vzgojo in izobraževanje

Številka: 6036-218/2023/1

Ljubljana, 5. 12. 2023

dr. Darjo Felda   
MINISTER